Els pàrquings municipals de Gandia tindran nous sistemes de pagament electrònic per facilitar-ne l'ús
13 febrer 2024

## Els pàrquings municipals de Gandia tindran nous sistemes de pagament electrònic per facilitar-ne l'ús13 febrer 2024Última actualització: 13 febrer 2024

![](../gestion/img/d3c0d2965c3c2ebabe17d0d82d8965ddc4765302a9df4f4b9412c206dbbfcf8b.JPG)  
  

El **regidor delegat d'Economia i responsable dels pàrquings municipals, Salvador Gregori**, ha comparegut hui per presentar els dos **nous sistemes de pagament electrònic** que s'implementaran, tant a l'estacionament del Prado com al del Serpis, per tal de millorar la experiència dels usuaris. Ho ha fet amb **Francisco Libertad, CEO de l'empresa Orbility, encarregada del _software_ dels aparcaments**.  
  
En primer lloc, s'incorporarà l'aplicació **Pass&Pay**, una plataforma on l'usuari s'haurà de registrar introduint la matrícula i la targeta de crèdit. D'aquesta manera, sempre que vullga accedir al lloc, el sistema identificarà i obrirà la barrera directament, sense necessitat de baixar la finestreta del vehicle ni treure cap tiquet físic. Quan isca, no haurà d'acudir a cap caixer perquè, novament, l'aplicació el reconeixerà i farà el càrrec corresponent a la targeta. Es tracta d'un mètode completament segur, còmode i que evitarà fer cues i millorar els temps d'accés i eixida.

  
Cal afegir que les persones que opten per aquesta opció podran escollir entre l'espanyol i l'anglés, inscriure'n més d'una matrícula als perfils, i veure l'historial de tots els pagaments que han realitzat. _"Creiem que aquesta alternativa està enfocada als clients habituals dels dos pàrquings"_, ha comentat Llibertat.  
  
En segon lloc, s'implementarà l'opció **Scan&Pay**, que tal com ha explicat el CEO, està pensada per als usuaris esporàdics. En aquest cas, la gent només haurà d'escanejar el codi de barres del tiquet per accedir a una plataforma de pagament.  
  
Així, es facilitarà el pagament electrònic de l'estacionament sense necessitat de registres previs ni descàrregues d'aplicacions. Serà un sistema flexible que permetrà a la persona abonar l'import mitjançant diferents mètodes (targeta de crèdit, Apple Pay o Google Pay).  
  
_"Estem al voltant de mig milió d'entrades i eixides de rotació entre els dos pàrquings, a més dels moviments de generar els 600 abonats. Són xifres molt elevades que indiquen l'èxit de la gestió que fem des de la municipalització i creiem que aquests mètodes ho faran tot més senzill_", ha assenyalat l'edil.  
  
Finalment, Gregori ha explicat que s'augmentaran el nombre de punts de càrrega per a vehicles elèctrics. Actualment, n'hi ha quatre al Serpis i dos al Prado. _"Crec que vam ser pioners muntant-los, però ara els hem d'ampliar i regularitzar el consum que cada usuari fa de l'energia"_, ha finalitzat.